**Green workshop háttéranyag**

**A workshop apropója, hogy a magyarországi környezettudatos egyetemek, a legnagyobb pécsi munkáltatók és szolgáltatók részvételével lehetőség nyíljon a fenntarthatóságra és a fenntartható gazdálkodásra vonatkozó legjobb gyakorlatok, új megközelítések megismerésére.**

**A párbeszéd elindítója egyrészt az igény volt, hiszen a jelenünk egyik nagy kihívása a környezeti problémákról való felelősségteljes gondolkodás, másrészt, hogy a Pécsi Tudományegyetem idén a 179. helyen áll a világ környezettudatos felsőoktatási intézményeit rangsoroló listán és emiatt elérkezettnek látjuk a pillanatot, hogy nyissunk a társintézmények és nagy szolgáltatók felé.**

A világ egyetemeinek „zöld” mérőszámokon alapuló rangsorát 2010 óta minden évben összeállítja a University of Indonesia a fenntartható környezeti fejlődés elősegítésére és támogatására. Mekkora zöld területek találhatók az egyetemek campusain, mennyire törekszenek a klímaváltozás hatásainak csökkentésére, szelektíven gyűjtik-e a hulladékot, használnak-e víztakarékos berendezéseket, illetve vezettek-e be egyéb olyan intézkedéseket, amelyek környezettudatos hozzáállást tükröznek – ezek a fő szempontok a Green Metric Ranking of World Universities listán. A „Zöld Egyetem” gondolat tehát komplex rendszer, magában foglalja az épített környezet, a környezet-tudatos üzemeltetést, az ehhez kapcsolódó attitűdök kialakítását, valamint az oktatási, kutatási háttér megteremtését.

A felméréshez az első évben mindössze 35 ország 95 intézménye szolgáltatott adatokat, 2016-ban már 75 ország 516 felsőoktatási intézménye mérettette meg magát, idén már 100-al több intézmény. Tavaly a Pécsi Tudományegyetem a 355. volt a listán, innen ugrott idén a 179. helyre, megelőzve ezzel 7 másik magyar felsőoktatási intézményt.

A meghatározott szempontok mindegyikét érintően jelentős javulást értünk el, ezek közül a legszembetűnőbb az energiatakarékos üzemeltetés és éghajlatváltozás hatásainak csökkentése érdekében tett erőfeszítés, valamint a környezeti kérdésekkel és fenntartható fejlődéssel kapcsolatos oktatás, kutatás erősítése.

A Modern Városok Program keretében megvalósuló egyetemfejlesztési program is szem előtt tartja a környezet- és energiatudatos megoldások alkalmazását. „Smart Building” lesz például az Általános Orvostudományi Kar új elméleti tömbje, különösen nagy figyelmet fordítunk a zöld felületek arányára. Egy átlagos napon közel 800 hallgató érkezik kerékpárral az egyetemre, nem csekély szám, ezért a kerékpáros közlekedés feltételeinek megteremtését is erősítenünk, ösztönöznünk kell. Folyamatosan keressük a pályázati lehetőségeket, hogy a nagy energiaigénnyel rendelkező épületegyüttesek üzemeltetését energiahatékony módszerekkel gazdaságosabbá, zöldebbé tegyük.

Nagy reményekkel vágtunk bele a Zöld Egyetem projektbe, sikereket tudunk felmutatni, itt meg kell említenem és köszönnöm kollégáimnak a szakmaiságot és elszántságot, ahogyan menedzselik az ügyet, de az is nyilvánvaló, hogy ez egy olyan terület, ahol folyamatosan nyitottnak kell lennünk, fogékonynak innovációk iránt és jó szervezőnek, hogy valóban kivitelezhessük elgondolásainkat.